Predkladacia správa

Ministerstvo vnútra Slovenskej republiky podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky predkladá na rokovanie vlády Slovenskej republiky návrh poslancov Národnej rady Slovenskej republiky Radoslava Procházku, Pavla Hrušovského a Pavla Abrhana na vydanie zákona, ktorým sa mení a dopĺňa zákon č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov a o zmene a doplnení niektorých zákonov.

	Účelom navrhovaného zákona je upraviť podmienky výkonu niektorých povolaní, ktoré sú spojené so špecifickými potrebami zachovávať lojalitu voči Slovenskej republike,          vo vzťahu k nadobudnutiu cudzieho štátneho občianstva. Takýmito povolaniami sú vybrané povolania vykonávané  v rôznych druhoch štátnozamestnaneckých vzťahov, najmä povolania v ozbrojených zboroch.  Vychádza sa pritom zo skutočnosti, že v rámci týchto povolaní               sa osoby oboznamujú so skutočnosťami, s ktorými sa viaže podmienka mlčanlivosti,                     a to najmä s utajovanými skutočnosťami. V tejto súvislosti poslanci vo svojom návrhu upozorňujú tiež na to, že pri získaní občianstva cudzieho štátu sa žiadatelia zaväzujú k vernosti cudziemu štátu, prípadne k jeho ochrane, a naopak,  výkon povolaní v ozbrojených zboroch je podmienený služobnou prísahou, ktorou sa občania zaväzujú k vernosti Slovenskej republike. Vzhľadom na uvedené nie je žiaduce , aby osoby vykonávajúce uvedené povolania, ktorých podmienkou je štátne občianstvo Slovenskej republiky, mali aj cudzie štátne občianstvo.

Navrhovaná právna úprava súvisí s predloženým poslaneckým návrhom novely zákona o štátnom občianstve, ktorým sa reaguje jednak na zmeny vykonané v právnej úprave štátneho občianstva v predchádzajúcom volebnom období, a jednak na zmeny prijaté v Maďarskej republike v súvislosti so zjednodušeným nadobúdaním štátneho občianstva Maďarskej republiky.

	Ministerstvo vnútra odporúča vysloviť súhlas s predloženým návrhom zákona. Vzhľadom na dátumy, ktoré sú uvedené v prechodných ustanoveniach jednotlivých zákonov, ako aj na navrhovaný dátum účinnosti, bude potrebné vykonať ich aktualizáciu. Taktiež               je potrebné vykonať zmeny, ktoré vyplývajú z prijatých zákonov po predložení navrhovaného zákona.

	Navrhujeme preto vykonať tieto úpravy:

1.	V čl. I bod 4 v nadpise § 287f , v čl. II bod 4 v nadpise § 681l , v čl. III bod 5 v nadpise § 265d, v čl. IV bod 3 v nadpise § 215j  a v čl. V bod 4 v nadpise § 140a nahradiť slová „ 1. januára 2011“ slovami „ 1. marca 2011“ . 
2.	V čl. I bod 4 v § 287f  ods.1, v čl. II bod 4 v § 268 l ods. 1, v čl. III bod 5 v § 265d ods. 1 a 2, v čl. IV bod 3 v § 215j ods. 1 a v čl. V bod 4 v § 140a ods.1 nahradiť slová „ pred 1. januárom 2011 musí do 30. júna 2011“ slovami „ pred 1. marcom 2011 musí do 30. augusta 2011“ .   
3.	V čl. V bod 4 v § 140a ods.1 nahradiť slová „1. júla 2011“ slovami                               „ 1. septembra 2011“ . 
4.	V čl. VI nahradiť slová „ 1. januára 2011“ slovami „ 1. marca 2011“ .
5.	V čl. I bod 4 v úvodnej vete slová „§ 287e“ nahradiť slovami „287g“ a slová                    „§ 287 f“ slovami „§ 287h“ a  § 287 f  označiť ako § 287h.
6.	V čl. II bod 4 v úvodnej vete slová „§ 268 k“ nahradiť slovami „§ 268 l“ a slová              „§ 268 l“ slovami „§ 268 m“ a § 268 l označiť ako § 268 m.
7.	V čl. III bod 5 v úvodnej vete slová „§ 265c“ nahradiť slovami „§ 265 d“ a slová            „ § 265 d“ slovami „ § 265 e“ a § 265d  označiť ako  § 265 e.
8.	V čl. IV bod 3 v úvodnej vete slová „ § 215i“ nahradiť slovami „§ 215j“ a slová                 „ § 215 j“ slovami „ § 215 k“ a § 215 j označiť ako § 215 k.